Humphrey Bogart

Humphrey DeForest Bogart (1899–1957) var en amerikansk skuespiller. Blant hans filmer er Malteserfalken, Casablanca og Afrikadronningen. For sistnevnte film mottok han karrierens eneste Oscar. I 1999 ble han kåret til tidenes største mannlige filmlegende av American Film Institute.

 Tidlig liv 
Bogart ble født den 25. desember 1899 i New York City og var sønn av Belmont (1867–1934) og Maud Bogart (1865–1940). Etternavnet er nederlandsk og betyr orkidé. Belmont var kirurg, mens Maud var designer og etter hvert ansvarlig redaktør for et motemagasin. Begge foreldrene, især moren, tjente godt, og Humphrey Bogart fikk således en oppvekst som materielt sett står i sterk kontrast til rollefigurene han senere ble kjent for. Imidlertid var forholdet i liten grad preget av følelser, og mer av krangling.

Bogart viste lite eller ingen interesse for akademiske studier, og etter foreldrenes mislykkede forsøk på å få ham til å studere, valgte han selv å melde seg inn i marinen og tjenestegjøre der i slutten av første verdenskrig. Etter denne tiden ble han involvert via venner i show business, for det meste svært lettbente komedier. Bogart utmerket seg ikke spesielt i disse rollene, men heller i livet bak oppsetningene, hvor han ble med i barer som solgte sprit ulovlig. Om det var i hans tid i marinen er usikkert, men det er sannsynlig at rundt denne tiden fikk han sitt karakteristiske arr i ansiktet. David Niven påsto at Bogart hadde sagt det var fra et uhell som barn.

 Karriere 
miniatyr|Lauren Bacall og Bogart under innspillingen av Den store søvnen (1946).
Etter børskrakket i 1929 ble det stadig vanskeligere å sette opp teaterstykker, og de fleste skuespillerne beveget seg mot film. Bogart begynte sin karriere innen film i 1928 med filmen The Dancing Town, en film som aldri har blitt funnet i sin helhet. Det var imidlertid hans rolle på Broadway i teateroppsetningen The Petrified Forest som ga ham oppmerksomhet og skapte karrieren. Filmkarrieren ble innledet med en lang rekke B-filmer, der han stort sett spilte den samme rollen, det vil si en gangster. Ettersom Warner Bros. ikke hadde noen planer om å bruke Bogart som helt, spilte han stort sett biroller, og James Cagney, Edward G. Robinson og flere andre filmstjerner som siden er blitt langt mindre kjent, tok hovedrollene.

Den store forandringen kom da Bogart ble gitt hovedrollen, om enn fordi flere av de ovennevnte takket nei, til filmen High Sierra (1941). Den var basert på en roman av William Riley Burnett, som John Huston hadde omskrevet til film. Med Bogart i hovedrollen fikk filmen, og særlig Bogart, gode anmeldelser. I neste film av en viss størrelse spilte Bogart i Hustons debut som regissør, en film som skaffet begge øyeblikkelig A-kjendisstatus. Malteserfalken (1941) var basert på boken med samme navn av krimforfatteren Dashiell Hammett, og handler om detektiven Sam Spade som blir trukket med i et desperat spill om en pakke på avveier. Bogart hadde gjennom sine mange roller som gangster brukt mye tid til å perfeksjonere rollen som etter hvert ble hans varemerke: den tøffe mannen som egentlig hadde samvittighet, men den var godt skjult bak et svært tøft ytre.

Bogart ble dermed forbeholdt A-filmer, og hans neste store film ble en enda større suksess. Casablanca (1942) var Bogarts første film som hovedpersonen i en romantisk film. Hans anstrengte forhold til ekskjæresten, hans tilgjorte nøytralitet, hans evne til å balansere mellom alle fraksjonene som forlangte absolutt lojalitet, er for lengst gått inn i Hollywood-mytologien som en av de mest kjente fortellingene. Etter disse filmene kom fire filmer med Bogarts framtidige kone Lauren Bacall: Å ha og ikke ha (1944), Den store søvnen (1946), Mørk passasje (1947) og Stormvarsel (1948). Han lagde også Sierra Madres skatt (1948), en film blottet for romantikk og lykkelig slutt. Filmen vant Oscar, men ble ingen publikumssuksess. I 1951 lagde Bogart filmen Afrikadronningen med Katharine Hepburn. Filmen ble en publikumssuksess og Bogart vant en Oscar for sin rolle.

Bogart har fått en stjerne på Hollywood Walk of Fame. Han er generelt ansett for å være et kulturikon. I den biografiske TV-filmen Bogie (1980) ble han spilt av Kevin O'Connor. I 1999 ble Bogart kåret til tidenes største mannlige filmlegende av Det amerikanske filminstituttet.

 Ekteskapene og dødsfall 
Bogart var gift fire ganger. De tre første ekteskapene endte med skilsmisse, men det siste varte frem til hans død. Bogart var gift med Helen Menken fra 20. mai 1926 til 18. november 1927, Mary Philips fra 3. april 1928 til 1938 og Mayo Methot fra 21. august 1938 til 10. mai 1945. Den 21. mai 1945 giftet han seg med Lauren Bacall, som han fikk en sønn og en datter med.

Han døde den 14. januar 1957 i Los Angeles i California av halskreft.

 Filmografi i utvalg 

 1931 – Med legeme og sjel
 1932 – Tre på en fyrstikk
 1936 – Den forstenede skog
 1937 – En merket kvinne
 1937 – En bokser blant gangstere
 1937 – Gaten uten navn
 1938 – Underverdenens diktator
 1938 – Svarte engler
 1939 – Seier i mørket
 1940 – De kjører i natten
 1941 – High Sierra
 1941 – Malteserfalken
 1942 – Bogart Rydder Opp
 1942 – Friheten er min fiende
 1942 – Panama i fare
 1942 – Casablanca
 1943 – Sahara
 1944 – Passage to Marseille
 1944 – Å ha og ikke ha
 1946 – Den store søvnen
 1947 – Hete døgn
 1947 – Begjær og brøde
 1947 – Mørk passasje
 1948 – Sierra Madres skatt
 1948 – Stormvarsel
 1949 – Tokyo Joe
 1950 – Jetflygeren
 1950 – Nakne nerver
 1951 – Afrikadronningen
 1952 – Den siste trussel
 1953 – Svindlernes marked
 1954 – Mytteriet på Caine
 1954 – Sabrina
 1954 – Barfotgrevinnen
 1955 – Vi er ingen engler
 1955 – Det store spill
 1955 – Desperate timer
 1956 – Jo hardere faller de

 Referanser 

 Eksterne lenker 





Kategori:Skuespillere fra USA
Kategori:Oscar-vinnere (hovedrolle)
Kategori:Hollywood Walk of Fame
Kategori:Personer fra USA av engelsk opphav
Kategori:Personer fra New York City